Die Hoërskool Ben Vorster is die nommer een keuse in Limpopo vir rugbyspelers wat ernstig is oor rugby.
Die skool het twee vyftiental rugbyspanne vir elke ouderdomsgroep en drie oop spanne.
Ons het ook drie spanne: O/15, O/16 en O/17, wat jaarliks aan die skole 7's toernooi deelneem.
Ben Vorster doen moeite om te verseker dat ons rugbyspanne kragte meet teen die land se top rugbyskole. Van die toernooie waaraan ons deelneem, is die K2 Prestige toernooi, die KES-rugbytoernooi en die Mauritz Hansen Hoërskole rugbyweek.
Tussen 2005 en 2015 het die Hoërskool Ben Vorster se rugbyspanne 10 van die 14 Beeldtrofeë finale waarin hulle gespeel het, gewen en op provinsiale vlak kraai hulle koning met 52 Limpopo-liga oorwinnings.
Die skool is veral trots op sy bydrae tot die transformasie van rugby en lewer gereeld top spelers van kleur op. Die bekendste oud-Vossie in rugby kringe is sekerlik die springbok, Trevor Nyakane.